LV Eiropas Savienības Oficiālais Vēstnesis L 134/18

KOMISIJAS REGULA (ES) 2017/874

(2017. gada 22. maijs),

ar ko attiecībā uz butāna (E 943a), izobutāna (E 943b) un propāna (E 944) lietošanu krāsvielu preparātos groza Eiropas Parlamenta un Padomes Regulas (EK) Nr. 1333/2008 III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,

tā kā:

(1) Regulas (EK) Nr. 1333/2008 III pielikumā noteikts to Savienības atļauto pārtikas piedevu saraksts, kuras paredzēts lietot pārtikas piedevās, pārtikas fermentos, pārtikas aromatizētājos un uzturvielās, un to lietošanas nosacījumi.

(2) Minēto sarakstu pēc Komisijas iniciatīvas vai pēc pieteikuma saņemšanas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru.

(3) 2016. gada 26. janvārī tika iesniegts pieteikums atļaujai butānu (E 943a), izobutānu (E 943b) un propānu (E 944) lietot par propelentiem II un III grupas krāsvielu preparātos, kā noteikts Regulas (EK) Nr. 1333/2008 II pielikuma C daļā. Pēc tam pieteikumu saskaņā ar Regulas (EK) Nr. 1331/2008 4. pantu darīja pieejamu dalībvalstīm.

(4) Butāns, izobutāns un propāns, izmantojot tos par propelentiem, var radīt nepieciešamo spiedienu, lai izsmidzinātu krāsvielu preparātus no aerosola un iegūtu atbilstošu viendabīgu krāsu pārklājumu uz pārtikas produktiem.

(5) Pārtikas zinātniskā komiteja 1991. gadā izvērtēja propāna, butāna un izobutāna kā ekstrakcijas šķīdinātāju nekaitīgumu un atzina šādu lietojumu par pieņemamu, ja vien tiek ievērots pieļaujamais atlieku daudzums pārtikā – 1 mg/kg vielas (3).

(6) Pārtikas zinātniskā komiteja 1999. gadā sniedza atzinumu par propānu, butānu un izobutānu kā propelenta gāzēm ēdiena gatavošanā izmatojamu augu eļļu aerosola izsmidzinātājos un ēdiena gatavošanā izmatojamu ūdens emulsiju izsmidzinātājos (4) un secināja, ka, ņemot vērā propelenta gāzes zemo atlieku līmeni, to izmantošana cepšanai krāsnī vai eļļā nerada bažas par toksiskumu.

(7) Pieteikuma iesniedzēja iesniegtie analītiskie dati apstiprināja, ka stundu pēc dažādu pārtikas produktu apsmidzināšanas butāna (E 943a), izobutāna (E 943b) un propāna (E 944) atlieku līmenis ir zemāks par 1 mg/kg.

(8) Saskaņā ar Regulas (EK) Nr. 1331/2008 3. panta 2. punktu, lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 III pielikumā, Komisijai jālūdz Eiropas Pārtikas nekaitīguma iestādes (“Iestādes”) atzinums, izņemot gadījumus, kad attiecīgie atjauninājumi nevar ietekmēt cilvēka veselību. Tā kā atļauja lietot butānu (E 943a), izobutānu (E 943b) un propānu (E 944) par propelentiem krāsvielu preparātos ir tāds minētā saraksta atjauninājums, kas cilvēka veselību ietekmēt nevarētu, Iestādes atzinumu lūgt nav nepieciešams.

(9) Tādēļ ir lietderīgi atļaut butānu (E 943a), izobutānu (E 943b) un propānu (E 944) lietot par propelentiem II un III grupas krāsvielu preparātos, kā noteikts Regulas (EK) Nr. 1333/2008 II pielikuma C daļā. Tā kā pastāv aizdegšanās risks un nepieciešams laiks, lai propelentu līmeni samazinātu zem 1 mg/kg robežvērtības, ir lietderīgi piešķirt atļauju tikai profesionālai lietošanai, lai nodrošinātu, ka tiek ievēroti standartizēti rūpniecības protokoli un laiks starp izsmidzināšanu un produktu patēriņu ir pietiekams, lai panāktu pieļaujamo atlieku līmeni.

(10) Tāpēc būtu attiecīgi jāgroza Regulas (EK) Nr. 1333/2008 III pielikums.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1333/2008 III pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 22. maijā Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 16. lpp.

(2) Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).

(3) Pārtikas zinātniskās komitejas ziņojumi, 29. sērija, 1992. g.

(4) Opinion on propane, butane and iso-butane as propellant gases for vegetable oil-based aerosol cooking sprays and water-based emulsion cooking sprays. Pārtikas zinātniskā komiteja, 29.3.1999.